## dachser_inteligent_logistics

Tlačová správa Bratislava 21. 6. 2018

**Roman Stoličný z Dachser Slovakia sa stal osobnosťou logistiky roku 2018**

**Roman Stoličný, managing director a člen predstavenstva spoločnosti Dachser Slovakia, získal ocenenie Osobnosť logistiky roku 2018 v prestížnej ankete TOP Slovakia. Anketu organizuje odborný časopis Transport a logistika SK, ktorý sa zameriava na oblasti motorizmu, dopravy, logistiky a skladovania.**

Roman Stoličný má v oblasti logistiky už viac ako dvadsaťročné skúsenosti. Od roku 2005 pôsobí ako managing director a člen predstavenstva medzinárodného dodávateľa logistických služieb, spoločnosti Dachser Slovakia. Predtým, v rokoch 1995 až 2004, zastával pozíciu riaditeľa logistickej spoločnosti Lindbergh Air Freight, ktorú úspešne previedol náročným integračným procesom do koncernu Dachser.

„Tohto ocenenie mojej dlhoročnej práce v oblasti logistiky si veľmi vážim. Je potvrdením toho, že v spoločnosti Dachser Slovakia ideme správnym smerom, teda že našim obchodným partnerom zaručujeme nielen vysoko kvalitný logistický servis, ale aj individuálny prístup ku každej ich požiadavke. Udržiavanie dobrých vzťahov so zákazníkmi považujeme za našu prioritu. Ďakujem všetkým, ktorí tento prístup našej spoločnosti vnímajú a oceňujú,“ hovorí Roman Stoličný.

Anketa TOP Slovakia bola tento rok vyhlásená už po osemnástykrát. O udelení ceny Osobnosť logistiky a Osobnosť dopravy rozhoduje odborná porota, zložená zo zástupcov redakcie časopisu Transport a logistika SK, Zväzu špedície a logistiky SR, Združenia autombilového priemyslu SR, Žilinskej univerzity, STU, TUK, ČESMAD Slovakia a z ocenených osobností z predošlého ročníka. Víťazov v ďalších desiatich kategóriách, ktoré sú zamerané na úžitkové autá, vyberajú čitatelia časopisu Transport a logistika SK.

**Základné informácie o spoločnosti Dachser Slovakia a. s.**

História spoločnosti Dachser sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti Dachser a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom Dachser Slovakia a. s. Premenovaním bol zavŕšený integračný proces spoločnosti do celosvetovej siete koncernu Dachser. V súčasnosti má Dachser na Slovensku 4 pobočky – v Bratislave, Lozorne, Martine a Košiciach, v ktorých pracuje 186 zamestnancov.

**Základné informácie o skupine Dachser**

Rodinná spoločnosť Dachser so sídlom v nemeckom Kemptene je popredným európskym poskytovateľom logistických služieb. Dachser poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: Dachser European Logistics, Dachser Food Logistics a Dachser Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje Dachser inteligentné logistické riešenia po celom svete. V súčasnosti zamestnáva zhruba 29 100 ľudí v 396 pobočkách v 44 krajinách sveta. Za rok 2017 zrealizoval cca 81,7 miliónov zásielok s hmotnosťou 39,8 miliónov ton. Celkový obrat koncernu Dachser v roku 2017 predstavoval 6,12 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**Dachser Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk